钦定古今图书集成/明伦汇编/氏族典/第391卷 > 李洪信
## 钦定古今图书集成/明伦汇编/氏族典/第391卷 > 李洪信

按《宋史李洪信传》：“洪信，并州晋阳人，汉昭圣太后弟
也。少善骑射，后唐明宗在藩时，隶帐下。及即位，爱将
朱弘实总领捧圣军，弘实擢弘信为爪牙。清泰中，为
雍王重美牙校。晋初，为兴顺左厢都指挥使。汉祖统
禁军，迁镇太原，奏隶麾下。从汉祖降邺，以警扈之劳，
授侍卫马军都指挥使，领武信军节度。乾祐中，以群”
小用事，求解军职，出为镇宁军节度。岁馀，迁保义军
节度。周广顺初，加同平章事。洪信请入朝，恳辞藩镇，
拜左武卫上将军。世宗即位，迁左骁卫上将军。显德
五年，改右龙武军统军。从世宗北征，为合流口部署。
乾德五年，改左骁卫上将军。开宝五年，请老，以本官
致仕。八年，卒。洪信无他才术，徒以外戚致位将相，敛
财累钜万，而吝啬尤甚。